Auditor's report — BTS, period 2025 (audited, opinion: unqualified)
Auditor firm: EY
Signing partner: ปรีชา อรุณนารา
Signed: 2025-05-30

รายงานของผู้สอบบัญชีรับอนุญาต

เสนอต่อผู้ถือหุ้นของบริษัท บีทีเอส กรุ๊ป โฮลดิ้งส์ จำกัด (มหาชน)

ความเห็น

ข้าพเจ้าได้ตรวจสอบงบการเงินรวมของบริษัท บีทีเอส กรุ๊ป โฮลดิ้งส์ จำกัด (มหาชน) และบริษัทย่อย (กลุ่มบริษัท) ซึ่งประกอบด้วยงบฐานะการเงินรวม ณ วันที่ 31 มีนาคม 2568 งบกำไรขาดทุนเบ็ดเสร็จรวม งบการเปลี่ยนแปลงส่วนของผู้ถือหุ้นรวมและงบกระแสเงินสดรวม สำหรับปีสิ้นสุดวันเดียวกัน และหมายเหตุประกอบงบการเงินรวม รวมถึงหมายเหตุข้อมูลนโยบายการบัญชีที่มีสาระสำคัญ และได้ตรวจสอบงบการเงินเฉพาะกิจการของบริษัท บีทีเอส กรุ๊ป โฮลดิ้งส์ จำกัด (มหาชน) ด้วยเช่นกัน (รวมเรียกว่า “งบการเงิน”)

ข้าพเจ้าเห็นว่างบการเงินข้างต้นนี้แสดงฐานะการเงิน ณ วันที่ 31 มีนาคม 2568 ผลการดำเนินงานและกระแสเงินสด สำหรับปีสิ้นสุดวันเดียวกันของบริษัท บีทีเอส กรุ๊ป โฮลดิ้งส์ จำกัด (มหาชน) และบริษัทย่อย และเฉพาะของบริษัท บีทีเอส กรุ๊ป โฮลดิ้งส์ จำกัด (มหาชน) โดยถูกต้องตามที่ควรในสาระสำคัญตามมาตรฐานการรายงานทางการเงิน

เกณฑ์ในการแสดงความเห็น

ข้าพเจ้าได้ปฏิบัติงานตรวจสอบตามมาตรฐานการสอบบัญชี ความรับผิดชอบของข้าพเจ้าได้กล่าวไว้ในวรรค ความรับผิดชอบของผู้สอบบัญชีต่อการตรวจสอบงบการเงินในรายงานของข้าพเจ้า ข้าพเจ้ามีความเป็นอิสระจากกลุ่มบริษัทตามประมวลจรรยาบรรณของผู้ประกอบวิชาชีพบัญชี รวมถึงมาตรฐานเรื่องความเป็นอิสระ ที่กำหนดโดยสภาวิชาชีพบัญชี (ประมวลจรรยาบรรณของผู้ประกอบวิชาชีพบัญชี) ในส่วนที่เกี่ยวข้องกับการตรวจสอบ งบการเงิน และข้าพเจ้าได้ปฏิบัติตามความรับผิดชอบด้านจรรยาบรรณอื่นๆตามประมวลจรรยาบรรณของ ผู้ประกอบวิชาชีพบัญชี ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า

ข้อมูลและเหตุการณ์ที่เน้น

ข้าพเจ้าขอให้สังเกตดังนี้

หมายเหตุประกอบงบการเงินข้อ 11.1 บริษัทย่อยได้ให้บริการเดินรถ ซ่อมบำรุง และจัดหาขบวนรถไฟฟ้าภายใต้สัญญาการให้บริการเดินรถและซ่อมบำรุง สำหรับโครงการรถไฟฟ้าสายสีเขียวส่วนต่อขยายสายสีลมและสายสุขุมวิท (“ส่วนต่อขยายช่วงที่ 1”) และสายสีเขียว ช่วงหมอชิต-สะพานใหม่-คูคต และ ช่วงแบริ่ง-สมุทรปราการ (“ส่วนต่อขยายช่วงที่ 2”) โดยในระหว่างปี 2560 ถึง 2563 โครงการรถไฟฟ้า สายสีเขียวส่วนต่อขยายช่วงที่ 2 ได้ทยอยเปิดดำเนินการจนครบทุกสถานีในระหว่างนั้น คณะรักษา ความสงบแห่งชาติได้ออกคำสั่งที่ 3/2562 เรื่องการดำเนินการโครงการรถไฟฟ้าสายสีเขียว โดยให้กระทรวงมหาดไทยดำเนินการแต่งตั้งคณะกรรมการเพื่อกำหนดหลักเกณฑ์การแบ่งปันผลประโยชน์จาก ค่าโดยสาร รวมถึงหลักเกณฑ์อื่น เพื่อประโยชน์ในการรวมโครงการรถไฟฟ้าสายสีเขียวและส่วนต่อขยาย และให้เจรจากับบริษัทย่อย ให้แล้วเสร็จภายในระยะเวลาที่กำหนด ปัจจุบันบริษัทย่อยได้ดำเนินการ เตรียมร่างสัญญาแก้ไขสัญญาสัมปทานโครงการรถไฟฟ้าสายสีเขียว โดยบริษัทย่อยจะเป็นผู้รับผิดชอบ ภาระต่าง ๆ ตามกำหนด รวมถึงความเสี่ยงของผลประกอบการในระยะยาวของโครงการรถไฟฟ้าสายสีเขียวแทนการเรียกหนี้ที่ค้างชำระจากหน่วยงานของรัฐ ซึ่งได้มีการเจรจาสำเร็จไปแล้วตั้งแต่เดือนกรกฎาคม 2562 และจะต้องได้รับความเห็นชอบจากคณะรัฐมนตรี ตามขั้นตอนที่ระบุในคำสั่งดังกล่าว

ทั้งนี้ บริษัท กรุงเทพธนาคม จำกัด (“กรุงเทพธนาคม”) ซึ่งเป็นวิสาหกิจของกรุงเทพมหานคร (“กทม.”) ไม่ได้ข้อสรุปที่ชัดเจนจากคณะรัฐมนตรีสำหรับการอนุมัติร่างสัญญาแก้ไขสัญญาสัมปทานโครงการรถไฟฟ้าสายสีเขียว ทำให้บริษัทย่อยยังไม่ได้รับชำระหนี้ค่าบริการเดินรถ ซ่อมบำรุง และจัดหาขบวนรถไฟฟ้าภายใต้สัญญาการให้บริการเดินรถและซ่อมบำรุง จากกรุงเทพธนาคม

ในเดือนมกราคมถึงเมษายน 2564 บริษัทย่อยได้ส่งหนังสือแจ้งยอดคงค้างและได้ขอให้กรุงเทพธนาคมชำระหนี้ดังกล่าวทั้งหมด และเมื่อวันที่ 15 กรกฎาคม 2564 บริษัทย่อยได้ยื่นคำฟ้องต่อศาลปกครองเพื่อฟ้องกทม. และกรุงเทพธนาคม ให้ชำระหนี้ให้แก่บริษัทย่อยสำหรับสัญญาการให้บริการเดินรถ และซ่อมบำรุงในมูลหนี้ตั้งแต่เดือนพฤษภาคม 2562 ถึงเดือนพฤษภาคม 2564 สำหรับโครงการรถไฟฟ้าสายสีเขียวส่วนต่อขยายช่วงที่ 1 จำนวน 2,731 ล้านบาท (เป็นส่วนของเงินต้นและดอกเบี้ย) และสำหรับโครงการรถไฟฟ้าสายสีเขียวส่วนต่อขยายช่วงที่ 2 จำนวน 9,406 ล้านบาท (เป็นส่วนของเงินต้นและดอกเบี้ย) และเมื่อวันที่ 7 กันยายน 2565 ศาลปกครองกลางได้มีคำพิพากษาให้กทม. และกรุงเทพธนาคมจ่ายชำระหนี้สำหรับค่าบริการเดินรถและซ่อมบำรุงโครงการรถไฟฟ้าสีเขียวส่วนต่อขยายช่วงที่ 1 จำนวน 2,349 ล้านบาท (สุทธิจากการรับชำระหนี้บางส่วนจากกรุงเทพธนาคม) และสำหรับโครงการรถไฟฟ้าสายสีเขียวส่วนต่อขยายช่วงที่ 2 จำนวน 9,406 ล้านบาท และดอกเบี้ยนับตั้งแต่วันฟ้องจนถึงวันชำระเสร็จสิ้นให้กับบริษัทย่อย ภายใน 180 วัน นับตั้งแต่วันที่คดีถึงที่สุด ต่อมา กทม.และกรุงเทพธนาคมได้ยื่นอุทธรณ์ต่อศาลปกครองสูงสุดโดยขอให้ศาลปกครองสูงสุดยกฟ้อง และบริษัทย่อยได้ยื่นอุทธรณ์ต่อศาลปกครองสูงสุดด้วยเช่นกันให้ผู้ถูกฟ้องคดีทั้งสองชำระเงินโดยเร็วที่สุดภายในไม่เกิน 60 วันนับแต่วันที่คดีถึงที่สุด ต่อมาเมื่อวันที่ 26 กรกฎาคม 2567 ศาลปกครองสูงสุดได้มีคำพิพากษาเห็นพ้องตามคำพิพากษาของศาลปกครองกลางให้กทม. และกรุงเทพธนาคมร่วมกันจ่ายชำระหนี้สำหรับค่าบริการเดินรถและซ่อมบำรุงโครงการรถไฟฟ้าสีเขียวส่วนต่อขยายดังกล่าวพร้อมดอกเบี้ยนับตั้งแต่วันฟ้องจนถึงวันชำระเสร็จสิ้นให้กับบริษัทย่อยภายใน 180 วัน นับตั้งแต่วันที่คดีถึงที่สุด ซึ่งมีผลให้คดีดังกล่าวนี้ถึงที่สุด

เมื่อวันที่ 27 ธันวาคม 2567 บริษัทย่อยได้รับชำระหนี้ภายใต้สัญญาการให้บริการเดินรถและซ่อมบำรุง สำหรับโครงการรถไฟฟ้าสายสีเขียวส่วนต่อขยายสายสีลมและสายสุขุมวิท (“ส่วนต่อขยายช่วงที่ 1”) และ สายสีเขียวช่วงหมอชิต-สะพานใหม่-คูคต และช่วงแบริ่ง-สมุทรปราการ (“ส่วนต่อขยายช่วงที่ 2”) ในมูลหนี้ตั้งแต่เดือนพฤษภาคม 2562 ถึงเดือนพฤษภาคม 2564 จำนวน 14,477 ล้านบาท (เป็นส่วนของเงินต้นและดอกเบี้ย) จากกรุงเทพธนาคมเรียบร้อยแล้ว

นอกจากนี้ เมื่อวันที่ 22 พฤศจิกายน 2565 บริษัทย่อยได้ยื่นคำฟ้องเพิ่มเติมต่อศาลปกครองกลางเพื่อฟ้องกทม. และกรุงเทพธนาคมให้ชำระหนี้ให้แก่บริษัทย่อย สำหรับการให้บริการเดินรถ และซ่อมบำรุงในมูลหนี้ตั้งแต่เดือนมิถุนายน 2564 ถึงเดือนตุลาคม 2565 สำหรับโครงการรถไฟฟ้าสายสีเขียวส่วนต่อขยายช่วงที่ 1 จำนวน 2,895 ล้านบาท (เป็นส่วนของเงินต้นและดอกเบี้ย) และสำหรับโครงการรถไฟฟ้าสายสีเขียวส่วนต่อขยายช่วงที่ 2 จำนวน 8,173 ล้านบาท (เป็นส่วนของเงินต้นและดอกเบี้ย) โดยศาลปกครองกลางได้มีคำสั่งรับคำฟ้องแล้ว ต่อมา กทม. และกรุงเทพธนาคมได้ยื่นคำให้การต่อศาลปกครองกลาง และบริษัทย่อยได้ยื่นคัดค้านคำให้การของกทม. และกรุงเทพธนาคมในวันที่ 15 พฤษภาคม 2566 และ 15 มิถุนายน 2566 ตามลำดับ ปัจจุบันอยู่ระหว่างการพิจารณาของศาลปกครองกลาง

หมายเหตุประกอบงบการเงินข้อ 15.2 และ ข้อ 17.5 เกี่ยวกับการประเมินมูลค่าของเงินลงทุนในบริษัทย่อยและบริษัทร่วม

หมายเหตุประกอบงบการเงินข้อ 15.1.6 เกี่ยวกับการเปลี่ยนสถานะเงินลงทุนจากบริษัทร่วมเป็นบริษัทย่อย ในระหว่างปี และรายละเอียดการวัดมูลค่าของสินทรัพย์ที่ระบุได้มาและหนี้สินที่รับมาด้วยมูลค่ายุติธรรม ณ วันที่ซื้อ

ทั้งนี้ ข้าพเจ้ามิได้แสดงความเห็นอย่างมีเงื่อนไขต่อกรณีเหล่านี้แต่อย่างใด

เรื่องสำคัญในการตรวจสอบ

เรื่องสำคัญในการตรวจสอบคือเรื่องต่างๆ ที่มีนัยสำคัญที่สุดตามดุลยพินิจเยี่ยงผู้ประกอบวิชาชีพของข้าพเจ้า ในการตรวจสอบงบการเงินสำหรับงวดปัจจุบัน ข้าพเจ้าได้นำเรื่องเหล่านี้มาพิจารณาในบริบทของการตรวจสอบงบการเงินโดยรวมและในการแสดงความเห็นของข้าพเจ้า ทั้งนี้ ข้าพเจ้าไม่ได้แสดงความเห็นแยกต่างหากสำหรับเรื่องเหล่านี้

ข้าพเจ้าได้ปฏิบัติงานตามความรับผิดชอบที่ได้กล่าวไว้ในวรรคความรับผิดชอบของผู้สอบบัญชีต่อการตรวจสอบงบการเงินในรายงานของข้าพเจ้า ซึ่งได้รวมความรับผิดชอบที่เกี่ยวกับเรื่องเหล่านี้ด้วย การปฏิบัติงานของข้าพเจ้าได้รวมวิธีการตรวจสอบที่ออกแบบมาเพื่อตอบสนองต่อการประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน ผลของวิธีการตรวจสอบของข้าพเจ้า ซึ่งได้รวมวิธีการตรวจสอบสำหรับเรื่องเหล่านี้ด้วย ได้ใช้เป็นเกณฑ์ในการแสดงความเห็นของข้าพเจ้าต่องบการเงินโดยรวม

เรื่องสำคัญในการตรวจสอบ พร้อมวิธีการตรวจสอบสำหรับแต่ละเรื่องมีดังต่อไปนี้

ค่าเผื่อการด้อยค่าของสินทรัพย์ที่เกี่ยวข้องกับข้อตกลงสัมปทานบริการ

วันที่ 31 มีนาคม 2568 บริษัทย่อยมียอดคงเหลือของรายการเกี่ยวข้องกับข้อตกลงสัมปทานบริการซึ่งประกอบไปด้วยลูกหนี้ภายใต้สัญญากับหน่วยงานของรัฐ ลูกหนี้ที่จะถึงกำหนดชำระในอนาคตภายใต้สัญญากับหน่วยงานของรัฐ และต้นทุนโครงการรถไฟฟ้า ซึ่งมีมูลค่าเป็นจำนวนที่มีนัยสำคัญต่องบการเงิน ประกอบกับ ฝ่ายบริหารต้องใช้ดุลยพินิจอย่างสูงในการพิจารณาบันทึกค่าเผื่อการด้อยค่าของสินทรัพย์ที่เกี่ยวข้องกับรายการดังกล่าว

ข้าพเจ้าได้ตรวจสอบยอดคงเหลือของลูกหนี้ภายใต้สัญญากับหน่วยงานของรัฐและลูกหนี้ที่จะถึงกำหนดชำระในอนาคตภายใต้สัญญากับหน่วยงานของรัฐ โดยส่งหนังสือยืนยันยอดคงเหลือของลูกหนี้ที่ถึงกำหนดชำระ และกระทบยอดผลแตกต่างที่เกิดขึ้นซึ่งได้ตรวจสอบกับเอกสารที่เกี่ยวข้อง รวมถึงได้ตรวจสอบกับเอกสารประกอบรายการที่เกี่ยวข้องสำหรับยอดคงเหลือที่จะถึงกำหนดชำระในอนาคต และข้าพเจ้าพิจารณาการบันทึกค่าเผื่อการด้อยค่าของลูกหนี้ที่ถึงกำหนดชำระดังกล่าว รวมถึงการจัดประเภทรายการ โดยได้ทำความเข้าใจและสอบถามข้อเท็จจริงและสมมติฐานที่บริษัทย่อยเลือกใช้ ทดสอบการคำนวณ และพิจารณาความเห็นของที่ปรึกษากฎหมายของกลุ่มบริษัทสำหรับประเด็นที่เกี่ยวข้อง ซึ่งได้นำมาใช้ประกอบการพิจารณาในเรื่องดังกล่าว อีกทั้ง ยังได้พิจารณาการเปิดเผยข้อมูลที่สำคัญที่เกี่ยวข้องกับเรื่องดังกล่าว

นอกจากนี้ ข้าพเจ้าได้ตรวจสอบยอดคงเหลือของต้นทุนโครงการรถไฟฟ้าโดยตรวจสอบกับเอกสารประกอบรายการที่เกี่ยวข้อง รวมถึงทดสอบการรับรู้ต้นทุนการกู้ยืมที่ถือเป็นต้นทุนโครงการ และได้พิจารณาการเปิดเผยข้อมูลที่สำคัญที่เกี่ยวข้องกับต้นทุนโครงการรถไฟฟ้าดังกล่าว สำหรับการพิจารณาการด้อยค่าของต้นทุนโครงการรถไฟฟ้าที่พิจารณาโดยฝ่ายบริหาร ข้าพเจ้าได้ประเมินการกำหนดหน่วยสินทรัพย์ที่ก่อให้เกิดเงินสดและแบบจำลองทางการเงินที่ฝ่ายบริหารของบริษัทย่อยเลือกใช้โดยการทำความเข้าใจกระบวนการพิจารณาของ ฝ่ายบริหารว่าสอดคล้องตามลักษณะการให้ประโยชน์ของสินทรัพย์ นอกจากนี้ ข้าพเจ้าได้ทำความเข้าใจและประเมินข้อสมมติที่ใช้ในการจัดทำแผนและคาดการณ์กระแสเงินสดในอนาคตของโครงการรถไฟฟ้าของ บริษัทย่อย โดยการทำความเข้าใจในกระบวนการที่ทำให้ได้มาซึ่งตัวเลขดังกล่าว ทำการเปรียบเทียบข้อสมมติดังกล่าวกับแหล่งข้อมูลภายนอกและภายในของบริษัทย่อย และเปรียบเทียบประมาณการกระแสเงินสดในอดีตกับผลการดำเนินงานที่เกิดขึ้นจริงเพื่อประเมินการใช้ดุลยพินิจของฝ่ายบริหารในการประมาณการกระแสเงินสดที่คาดว่าจะได้รับในอนาคตดังกล่าว รวมถึงได้ทำความเข้าใจและประเมินอัตราคิดลดที่ฝ่ายบริหารใช้ โดยการสอบถามผู้รับผิดชอบที่เกี่ยวข้องและวิเคราะห์เปรียบเทียบกับแหล่งข้อมูลอื่นๆ กับบริษัทอื่นที่เปรียบเทียบกันได้

การด้อยค่าของเงินลงทุนในบริษัทย่อย การร่วมค้า และบริษัทร่วม

ณ วันที่ 31 มีนาคม 2568 กลุ่มบริษัทมีมูลค่าตามบัญชีของเงินลงทุนในบริษัทย่อย การร่วมค้า และบริษัทร่วม เป็นจำนวนเงินที่มีสาระสำคัญต่องบการเงิน ตามรายละเอียดที่กล่าวไว้ในหมายเหตุประกอบงบการเงินข้อ 15 ข้อ 16 และ ข้อ 17 การพิจารณาการด้อยค่าของเงินลงทุนดังกล่าว ถือเป็นประมาณการทางบัญชีที่สำคัญที่ฝ่ายบริหารต้องใช้ดุลยพินิจอย่างสูงในการพิจารณาข้อบ่งชี้การด้อยค่าและการบันทึกค่าเผื่อการด้อยค่าของเงินลงทุน

ข้าพเจ้าได้ปฏิบัติงานตรวจสอบโดยได้ทำความเข้าใจการพิจารณาข้อบ่งชี้การด้อยค่าและการกำหนดหน่วยสินทรัพย์ที่ก่อให้เกิดเงินสดและแบบจำลองทางการเงินที่ฝ่ายบริหารเลือกใช้ โดยได้ทำความเข้าใจกระบวนการพิจารณาของฝ่ายบริหาร ทดสอบสมมติฐานที่สำคัญที่ใช้ในการประมาณการกระแสเงินสดที่คาดว่าจะได้รับในอนาคตจากสินทรัพย์ โดยการเปรียบเทียบสมมติฐานดังกล่าวกับแหล่งข้อมูลภายนอกและภายในของกิจการ สอบทานประมาณการกระแสเงินสดในอดีตกับผลการดำเนินงานที่เกิดขึ้นจริงเพื่อประเมินการประมาณการกระแสเงินสดที่คาดว่าจะได้รับในอนาคต และพิจารณาอัตราคิดลดที่ฝ่ายบริหารเลือกใช้โดยการวิเคราะห์ต้นทุนถัวเฉลี่ยถ่วงน้ำหนักของเงินทุนของกิจการ อัตราการเติบโตในระยะยาว ตลอดจนการทดสอบการคำนวณต่าง ๆของแบบจำลองทางการเงิน รวมถึงพิจารณาความเหมาะสมของมูลค่าที่คาดว่าจะได้รับคืนของสินทรัพย์ดังกล่าว (มูลค่ายุติธรรมหักต้นทุนในการขายของสินทรัพย์ หรือมูลค่าจากการใช้สินทรัพย์ แล้วแต่ราคาใดจะสูงกว่า) และการพิจารณาการเปิดเผยข้อมูลเกี่ยวกับการประเมินการด้อยค่าของเงินลงทุนดังกล่าว

การจัดประเภทและวัดมูลค่ายุติธรรมของตราสารทางการเงิน

ณ วันที่ 31 มีนาคม 2568 กลุ่มบริษัทมีเครื่องมือทางการเงินที่ถูกจัดประเภทและถูกแยกแสดงเป็นรายการต่างหากในงบฐานะการเงิน ซึ่งมีมูลค่าเป็นจำนวนที่มีนัยสำคัญต่องบการเงิน ตามที่เปิดเผยไว้ในหมายเหตุประกอบ งบการเงินข้อ 14 ข้อ 24 และ ข้อ 36 และการพิจารณามูลค่ายุติธรรมของตราสารทางการเงิน ถือเป็นประมาณการทางบัญชีที่สำคัญที่ฝ่ายบริหารต้องใช้ดุลยพินิจอย่างสูงในการเลือกวิธีการที่ใช้ในการประเมิน รวมถึงการพิจารณา ข้อสมมติฐานที่สำคัญ

ข้าพเจ้าได้ประเมินการจัดประเภทของตราสารทางการเงิน โดยทำความเข้าใจเนื้อหาและรายละเอียดของตราสารทางการเงินนั้น รวมถึงพิจารณาการเข้าทำรายการตราสารทางการเงินของกลุ่มบริษัทว่าเป็นไปตามนโยบายของบริษัทฯ และพิจารณาการบันทึกรายการดังกล่าวว่าเป็นไปตามเนื้อหาของมาตรฐานการรายงานทางการเงิน และ ทำการประเมินวิธีที่ใช้ในการวัดมูลค่ายุติธรรมของตราสารทางการเงิน นอกจากนี้ ข้าพเจ้าได้ประเมินข้อมูลที่ใช้ในการคำนวณมูลค่ายุติธรรมของตราสารทางการเงิน โดยการทำความเข้าใจกระบวนการพิจารณาของฝ่ายบริหารว่าสอดคล้องกับข้อเท็จจริงและเนื้อหาของตราสารทางการเงินนั้นๆ และได้พิจารณาความเหมาะสมของสมมติฐานที่สำคัญ ตลอดจนทดสอบการคำนวณมูลค่ายุติธรรมของตราสารทางการเงินตามแบบจำลองทางการเงินที่ฝ่ายบริหารเลือกใช้

รายการปันส่วนที่เกี่ยวข้องกับการขายรายได้ค่าโดยสารสุทธิ

ในปี 2556 บริษัทย่อยได้โอนขายสิทธิในรายได้ค่าโดยสารสุทธิของระบบรถไฟฟ้าขนส่งมวลชนสายหลักให้กับกองทุนรวมโครงสร้างพื้นฐานระบบขนส่งมวลชนทางราง บีทีเอสโกรท (“กองทุนฯ”) โดยหลักการบันทึกรายการทางบัญชีและภาษีแสดงตามรายละเอียดที่กล่าวไว้ในหมายเหตุประกอบงบการเงินข้อ 1.2.1ก) ซึ่งในระหว่างปี กลุ่มบริษัทมีรายการทางบัญชีที่สำคัญที่เกี่ยวข้องกับรายการดังกล่าว คือ การปันส่วนสินทรัพย์ หนี้สิน รายได้และค่าใช้จ่ายให้แก่กองทุนฯ (รวมเรียกว่า “รายการปันส่วนที่เกี่ยวข้องกับการขายรายได้ค่าโดยสารสุทธิ”) ตามที่กล่าวไว้ในหมายเหตุประกอบงบการเงินข้อ 5 ฝ่ายบริหารต้องใช้ดุลยพินิจอย่างสูงในการกำหนดหลักเกณฑ์ และข้อสมมติฐานต่างๆ ในการบันทึกรายการดังกล่าว เพื่อให้สอดคล้องกับเงื่อนไขและข้อตกลงตามสัญญาที่ได้ทำไว้กับกองทุนฯ

ข้าพเจ้าได้ตรวจสอบรายการปันส่วนที่เกี่ยวข้องกับการขายรายได้ค่าโดยสารสุทธิ โดยการประเมินและทดสอบระบบการควบคุมภายในที่เกี่ยวข้องโดยการสอบถามผู้รับผิดชอบ ทำความเข้าใจและเลือกตัวอย่างมาสุ่มทดสอบการปฏิบัติตามการควบคุมที่กลุ่มบริษัทออกแบบไว้ นอกจากนี้ ข้าพเจ้าได้สุ่มตัวอย่างทดสอบการปันส่วนรายการที่เกี่ยวข้องกับการขายรายได้ค่าโดยสารสุทธิ รวมถึงการส่งหนังสือยืนยันยอดของการนำส่งรายได้ค่าโดยสารสุทธิจากกองทุนฯ ซึ่งยืนยันยอดคงค้างระหว่างกันและยอดนำส่งรายได้ค่าโดยสารสุทธิในระหว่างปี

การรวมธุรกิจ

ในระหว่างปี 2567 บริษัทฯได้เข้าซื้อหุ้นของบริษัทร่วมสองแห่ง ตามที่กล่าวไว้ในหมายเหตุประกอบงบการเงินข้อ 15 โดย ณ วันที่ซื้อกิจการ บริษัทฯได้รับรู้และวัดมูลค่าสินทรัพย์ที่ระบุได้ที่ได้มาและหนี้สินที่รับมาด้วยมูลค่ายุติธรรมจากการรวมธุรกิจ จากการวัดมูลค่าตามวิธีซื้อ ข้าพเจ้าให้ความสำคัญกับรายการซื้อธุรกิจเหล่านี้ เนื่องจากเป็นรายการที่มีสาระสำคัญต่องบการเงินโดยรวมและฝ่ายบริหารจำเป็นต้องใช้ดุลยพินิจอย่างมากในการประเมินมูลค่ายุติธรรมของสินทรัพย์ที่ได้มาและหนี้สินที่รับมาดังกล่าว

ข้าพเจ้าได้สอบถามฝ่ายบริหารถึงลักษณะและวัตถุประสงค์ในการเข้าทำรายการซื้อดังกล่าว รวมทั้งตรวจสอบข้อตกลงและเงื่อนไขในการซื้อขายธุรกิจ เพื่อประเมินว่ารายการซื้อธุรกิจดังกล่าวเป็นไปตามคำนิยามของ การรวมธุรกิจภายใต้มาตรฐานการรายงานทางการเงิน ฉบับที่ 3 เรื่อง การรวมธุรกิจหรือไม่ นอกจากนี้ ข้าพเจ้า ได้ตรวจสอบมูลค่าการซื้อธุรกิจกับเอกสารประกอบการซื้อธุรกิจและการจ่ายเงินเพื่อประเมินว่ามูลค่าดังกล่าวสะท้อนมูลค่ายุติธรรมของสิ่งตอบแทนที่รับโอนให้และไม่รวมถึงต้นทุนที่เกี่ยวข้องกับการซื้อธุรกิจ ประเมินมูลค่ายุติธรรมของสินทรัพย์ที่ระบุได้ที่ได้มาและหนี้สินที่รับมา โดยพิจารณาวิธีการและข้อสมมติต่าง ๆ ที่สำคัญ ที่ใช้ในการคำนวณหามูลค่ายุติธรรมของสินทรัพย์และหนี้สิน สอบทานองค์ประกอบของข้อมูลในแบบจำลอง รวมถึงประเมินความเป็นอิสระและความรู้ความสามารถของผู้ประเมินราคาอิสระ ตลอดจนสอบทาน การเปิดเผยข้อมูลเกี่ยวกับรายการซื้อธุรกิจดังกล่าวในหมายเหตุประกอบงบการเงิน

ข้อมูลอื่น

ผู้บริหารเป็นผู้รับผิดชอบต่อข้อมูลอื่น ซึ่งรวมถึงข้อมูลที่รวมอยู่ในรายงานประจำปีของกลุ่มบริษัท (แต่ไม่รวมถึงงบการเงินและรายงานของผู้สอบบัญชีที่แสดงอยู่ในรายงานนั้น) ซึ่งคาดว่าจะถูกจัดเตรียมให้กับข้าพเจ้าภายหลังวันที่ในรายงานของผู้สอบบัญชีนี้

ความเห็นของข้าพเจ้าต่องบการเงินไม่ครอบคลุมถึงข้อมูลอื่นและข้าพเจ้าไม่ได้ให้ข้อสรุปในลักษณะการให้ความเชื่อมั่นในรูปแบบใดๆต่อข้อมูลอื่นนั้น

ความรับผิดชอบของข้าพเจ้าที่เกี่ยวเนื่องกับการตรวจสอบงบการเงินคือ การอ่านและพิจารณาว่าข้อมูลอื่นนั้นมีความขัดแย้งที่มีสาระสำคัญกับงบการเงินหรือกับความรู้ที่ได้รับจากการตรวจสอบของข้าพเจ้าหรือไม่ หรือปรากฏว่าข้อมูลอื่นแสดงขัดต่อข้อเท็จจริงอันเป็นสาระสำคัญหรือไม่

เมื่อข้าพเจ้าได้อ่านรายงานประจำปีของกลุ่มบริษัทตามที่กล่าวข้างต้นแล้ว และหากสรุปได้ว่ามีการแสดงข้อมูลที่ขัดต่อข้อเท็จจริงอันเป็นสาระสำคัญ ข้าพเจ้าจะสื่อสารเรื่องดังกล่าวให้ผู้มีหน้าที่ในการกำกับดูแลทราบเพื่อให้มีการดำเนินการแก้ไขที่เหมาะสมต่อไป

ความรับผิดชอบของผู้บริหารและผู้มีหน้าที่ในการกำกับดูแลต่องบการเงิน

ผู้บริหารมีหน้าที่รับผิดชอบในการจัดทำและนำเสนองบการเงินเหล่านี้โดยถูกต้องตามที่ควรตามมาตรฐาน
การรายงานทางการเงิน และรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด

ในการจัดทำงบการเงิน ผู้บริหารรับผิดชอบในการประเมินความสามารถของกลุ่มบริษัทในการดำเนินงานต่อเนื่อง การเปิดเผยเรื่องที่เกี่ยวกับการดำเนินงานต่อเนื่องในกรณีที่มีเรื่องดังกล่าว  และการใช้เกณฑ์การบัญชีสำหรับกิจการที่ดำเนินงานต่อเนื่องเว้นแต่ผู้บริหารมีความตั้งใจที่จะเลิกกลุ่มบริษัทหรือหยุดดำเนินงานหรือไม่สามารถดำเนินงานต่อเนื่องอีกต่อไปได้

ผู้มีหน้าที่ในการกำกับดูแลมีหน้าที่ในการกำกับดูแลกระบวนการในการจัดทำรายงานทางการเงินของกลุ่มบริษัท

ความรับผิดชอบของผู้สอบบัญชีต่อการตรวจสอบงบการเงิน

การตรวจสอบของข้าพเจ้ามีวัตถุประสงค์เพื่อให้ได้ความเชื่อมั่นอย่างสมเหตุสมผลว่างบการเงินโดยรวมปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่ ไม่ว่าจะเกิดจากการทุจริตหรือข้อผิดพลาด และเสนอรายงานของผู้สอบบัญชีซึ่งรวมความเห็นของข้าพเจ้าอยู่ด้วย ความเชื่อมั่นอย่างสมเหตุสมผลคือความเชื่อมั่นในระดับสูงแต่ไม่ได้เป็นการรับประกันว่าการปฏิบัติงานตรวจสอบตามมาตรฐานการสอบบัญชีจะสามารถตรวจพบข้อมูลที่ขัดต่อข้อเท็จจริงอันเป็นสาระสำคัญที่มีอยู่ได้เสมอไป ข้อมูลที่ขัดต่อข้อเท็จจริงอาจเกิดจากการทุจริตหรือข้อผิดพลาดและถือว่ามีสาระสำคัญเมื่อคาดการณ์อย่างสมเหตุสมผลได้ว่ารายการที่ขัดต่อข้อเท็จจริงแต่ละรายการหรือทุกรายการรวมกันจะมีผลต่อการตัดสินใจทางเศรษฐกิจของผู้ใช้งบการเงินจากการใช้งบการเงินเหล่านี้

ในการตรวจสอบของข้าพเจ้าตามมาตรฐานการสอบบัญชี ข้าพเจ้าใช้ดุลยพินิจและการสังเกตและสงสัยเยี่ยง
ผู้ประกอบวิชาชีพตลอดการตรวจสอบ และข้าพเจ้าได้ปฏิบัติงานดังต่อไปนี้ด้วย

ระบุและประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญในงบการเงิน ไม่ว่าจะเกิดจากการทุจริตหรือข้อผิดพลาด ออกแบบและปฏิบัติงานตามวิธีการตรวจสอบเพื่อตอบสนองต่อความเสี่ยงเหล่านั้น และได้หลักฐานการสอบบัญชีที่เพียงพอและเหมาะสมเพื่อเป็นเกณฑ์ในการแสดงความเห็นของข้าพเจ้า ความเสี่ยงที่ไม่พบข้อมูลที่ขัดต่อข้อเท็จจริงอันเป็นสาระสำคัญซึ่งเป็นผลมาจากการทุจริตจะสูงกว่าความเสี่ยงที่เกิดจากข้อผิดพลาด เนื่องจากการทุจริตอาจเกี่ยวกับการสมรู้ร่วมคิด การปลอมแปลงเอกสารหลักฐาน การตั้งใจละเว้นการแสดงข้อมูล การแสดงข้อมูลที่ไม่ตรงตามข้อเท็จจริงหรือการแทรกแซงการควบคุมภายใน

ทำความเข้าใจเกี่ยวกับระบบการควบคุมภายในที่เกี่ยวข้องกับการตรวจสอบ เพื่อออกแบบวิธีการตรวจสอบให้เหมาะสมกับสถานการณ์ แต่ไม่ใช่เพื่อวัตถุประสงค์ในการแสดงความเห็นต่อความมีประสิทธิผลของการควบคุมภายในของกลุ่มบริษัท

ประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีและการเปิดเผยข้อมูลที่เกี่ยวข้องที่ผู้บริหารจัดทำ

สรุปเกี่ยวกับความเหมาะสมของการใช้เกณฑ์การบัญชีสำหรับกิจการที่ดำเนินงานต่อเนื่องของผู้บริหาร และสรุปจากหลักฐานการสอบบัญชีที่ได้รับว่ามีความไม่แน่นอนที่มีสาระสำคัญที่เกี่ยวกับเหตุการณ์หรือสถานการณ์ที่อาจเป็นเหตุให้เกิดข้อสงสัยอย่างมีนัยสำคัญต่อความสามารถของกลุ่มบริษัทในการดำเนินงานต่อเนื่องหรือไม่ หากข้าพเจ้าได้ข้อสรุปว่ามีความไม่แน่นอนที่มีสาระสำคัญ ข้าพเจ้าจะต้องให้ข้อสังเกตไว้ในรายงานของผู้สอบบัญชีของข้าพเจ้าถึงการเปิดเผยข้อมูลที่เกี่ยวข้องในงบการเงิน หรือหากเห็นว่าการเปิดเผยข้อมูลดังกล่าวไม่เพียงพอ ข้าพเจ้าจะแสดงความเห็นที่เปลี่ยนแปลงไป ข้อสรุปของข้าพเจ้าขึ้นอยู่กับหลักฐานการสอบบัญชีที่ได้รับจนถึงวันที่ในรายงานของผู้สอบบัญชีของข้าพเจ้า อย่างไรก็ตาม เหตุการณ์หรือสถานการณ์ในอนาคตอาจเป็นเหตุให้กลุ่มบริษัทต้องหยุดการดำเนินงานต่อเนื่องได้

ประเมินการนำเสนอ โครงสร้างและเนื้อหาของงบการเงินโดยรวม รวมถึงการเปิดเผยข้อมูลที่เกี่ยวข้อง ตลอดจนประเมินว่างบการเงินแสดงรายการและเหตุการณ์ที่เกิดขึ้นโดยถูกต้องตามที่ควรหรือไม่

รวบรวมเอกสารหลักฐานการสอบบัญชีที่เหมาะสมอย่างเพียงพอเกี่ยวกับข้อมูลทางการเงินของกิจการหรือของกิจกรรมทางธุรกิจภายในกลุ่มกิจการเพื่อแสดงความเห็นต่องบการเงินรวม ข้าพเจ้ารับผิดชอบต่อการกำหนดแนวทาง การควบคุมดูแล และการปฏิบัติงานตรวจสอบกลุ่มกิจการ ข้าพเจ้าเป็นผู้รับผิดชอบแต่เพียง ผู้เดียวต่อความเห็นของข้าพเจ้า

ข้าพเจ้าได้สื่อสารกับผู้มีหน้าที่ในการกำกับดูแลในเรื่องต่างๆซึ่งรวมถึงขอบเขตและช่วงเวลาของการตรวจสอบตามที่ได้วางแผนไว้ ประเด็นที่มีนัยสำคัญที่พบจากการตรวจสอบรวมถึงข้อบกพร่องที่มีนัยสำคัญในระบบการควบคุมภายใน หากข้าพเจ้าได้พบในระหว่างการตรวจสอบของข้าพเจ้า

ข้าพเจ้าได้ให้คำรับรองแก่ผู้มีหน้าที่ในการกำกับดูแลว่าข้าพเจ้าได้ปฏิบัติตามข้อกำหนดจรรยาบรรณที่เกี่ยวข้องกับความเป็นอิสระ และได้สื่อสารกับผู้มีหน้าที่ในการกำกับดูแลเกี่ยวกับความสัมพันธ์ทั้งหมดตลอดจนเรื่องอื่นซึ่งข้าพเจ้าเชื่อว่ามีเหตุผลที่บุคคลภายนอกอาจพิจารณาว่ากระทบต่อความเป็นอิสระ และการดำเนินการเพื่อขจัดอุปสรรคหรือมาตรการป้องกันของข้าพเจ้า (ถ้ามี)

จากเรื่องทั้งหลายที่สื่อสารกับผู้มีหน้าที่ในการกำกับดูแล ข้าพเจ้าได้พิจารณาเรื่องต่าง ๆ ที่มีนัยสำคัญที่สุดใน
การตรวจสอบงบการเงินในงวดปัจจุบันและกำหนดเป็นเรื่องสำคัญในการตรวจสอบ ข้าพเจ้าได้อธิบายเรื่องเหล่านี้ไว้ในรายงานของผู้สอบบัญชี เว้นแต่กฎหมายหรือข้อบังคับห้ามไม่ให้เปิดเผยเรื่องดังกล่าวต่อสาธารณะ หรือในสถานการณ์ที่ยากที่จะเกิดขึ้น ข้าพเจ้าพิจารณาว่าไม่ควรสื่อสารเรื่องดังกล่าวในรายงานของข้าพเจ้าเพราะการกระทำดังกล่าวสามารถคาดการณ์ได้อย่างสมเหตุสมผลว่าจะมีผลกระทบในทางลบมากกว่าผลประโยชน์ที่
ผู้มีส่วนได้เสียสาธารณะจะได้จากการสื่อสารดังกล่าว

ข้าพเจ้าเป็นผู้รับผิดชอบงานสอบบัญชีและการนำเสนอรายงานฉบับนี้

ปรีชา อรุณนารา

ผู้สอบบัญชีรับอนุญาต เลขทะเบียน 5800

บริษัท สำนักงาน อีวาย จำกัด

กรุงเทพฯ: 30 พฤษภาคม 2568

|  | บริษัท บีทีเอส กรุ๊ป โฮลดิ้งส์ จำกัด (มหาชน) และบริษัทย่อย รายงาน และ งบการเงินรวมและงบการเงินเฉพาะกิจการ 31 มีนาคม 2568 |